Ander Herrera

Ander Herrera Agüera (s. 14. elokuuta 1989 Bilbao, Espanja) on espanjalainen jalkapalloilija. Hän edustaa Argentiinan Primera Divisiónissa pelaavaa Boca Juniorsia ja on pelipaikaltaan keskikenttäpelaaja.

 Seurajoukkueura 
Herrera on Real Zaragozan kasvatti. Hän teki ensiesiintymisensä edustusjoukkueessa kaudella 2008–2009, kun se pelasi maan toiseksi korkeimmalla sarjatasolla Segunda Divisiónissa. Hän pelasi kauden aikana 19 ottelua.

Hän pelasi ensimmäisen ottelunsa Espanjan Primera Divisiónissa 29. elokuuta 2009 Tenerifeä vastaan. Ensimmäisen pääsarjamaalinsa hän teki  6. joulukuuta 2009 ottelussa Mallorcaa vastaan. Herrera kuului joukkueen luottopelaajiin läpi kauden, jonka aikana hän pelasi lopulta 30 ottelua. Seuraavalla kaudella hän pelasi 33 pääsarjaottelua.

7. helmikuuta 2011 Herrera teki kuusivuotisen sopimuksen Athletic Bilbaon kanssa, jonne hän siirtyi kauden 2010–2011 jälkeen.Ander Herrera será jugador del Athletic la próxima temporada Marca. Viitattu 1.2.2011. } Hän pelasi tulokaskaudellaan Athleticissa 32 Primera Divisiónin ottelua. Eurooppa-liigassa hän pelasi 13 ottelua mukaan lukien tappiollinen loppuottelu Atletico Madridia vastaan. Copa del Reyssa hän pelasi kaikki yhdeksän ottelua, loppuottelussa Athletic hävisi FC Barcelonalle. Hän pelasi Espanjan pääsarjassa 29 ottelua kaudella 2012–2013 ja 33 ottelua kaudella 2013–2014.

Herrera siirtyi Manchester Unitediin 26. kesäkuuta 2014 neljän vuoden sopimuksella. Hän pelasi ensimmäisen valioliigaottelunsa Swanseaa vastaan 16. elokuuta 2014 ja teki ensimmäisen maalinsa Queens Park Rangersia vastaan vajaa kuukausi myöhemmin. Hän pelasi valioliigassa kaudella 2014–2015 kaikkiaan 26 ottelua ja seuraavalla kaudella 27. Hän pelasi kuudessa ottelussa, ei kuitenkaan finaalissa, Unitedin voittaessa FA Cupin 2015–2016. Hän debytoi samalla kaudella myös Mestarien liigassa.

Syksyllä 2016 Herrera oli voittamassa FA Community Shieldiä. Hän voitti samalla kaudella Englannin liigacupin, jossa pelasi kaikki kuusi ottelua ja Eurooppa-liigan, jossa pelasi yhdeksän ottelua mukaan lukien finaali. Valioliigassa hän pelasi kaudella 2016–2017 yhteensä 31 ottelua, seuraavalla kaudella 26 ja kaudella 2018–2019 kaikkiaan 22 ottelua.

Herrera siirtyi kesällä 2019 ilmaissiirrolla Ligue 1:n Paris Saint-Germainiin. Hän voitti Ranskan supercupin 2019. Hän kärsi kauden aikana useista loukkaantumisista, eikä muutenkaan mahtunut aina kokoonpanoon. Hän pelasikin vain kahdeksan liigaottelua PSG:n voittaessa mestaruuden. Hän voitti myös Ranskan cupin ja liigacupin. Mestarien liigassa hän pelasi kuudessa ottelussa ja oli avauskokoonpanossa myös tappiollisessa loppuottelussa. Seuraavalla kaudella hän pelasi 31 sarjaottelua ja voitti Ranskan cupin sekä Ranskan supercupin. Mestarien liigassa hän pelasi 10 ottelua. Kaudella 2021–2022 Herrera pelasi 19 sarjaottelua ja teki kolme maalia PSG:n voittaessa jälleen Ranskan mestaruuden. Hän pelasi kaudella 2021–2022 Mestarien liigassa kuusi ottelua ja teki yhden maalin.

Elokuussa 2022 Herrera palasi Athletic Bilbaoon yksivuotisella lainasopimuksella. Hän siirtyi seuraan pysyvästi tammikuussa 2023. Herrera pelasi kaudella 2022–2023 Athleticissa 17 sarjaottelua. Seuraavalla kaudella hän pelasi 23 sarjaottelua. Athletic Bilbaon voittamassa Copa del Reyssä hän pelasi neljä ottelua, mutta ei saanut peliaikaa cupin loppuottelussa Mallorcaa vastaan. Kaudella 2024–2025 Herrera pelasi kahdeksan La Ligan ottelua sekä viisi Eurooppa-liigan ottelua. 

Tammikuussa 2025 Herrera siirtyi argentiinalaisseura Boca Juniorsiin yksivuotisella sopimuksella.

 Maajoukkueura 
Herrera pelasi Espanjan alle 21-vuotiaiden maajoukkueessa kaikkiaan 15 ottelua, joissa teki neljä maalia. Hän pelasi kaikissa viidessä ottelussa Espanjan voittaessa ikäluokan Euroopan-mestaruuden 2011. Alle 23-vuotiaiden maajoukkueessa hän pelasi viisi ottelua. Lontoon olympialaisissa 2012 hän pelasi alkulohkossa pudonneen Espanjan kaikki kolme ottelua. Ensimmäisen A-maaottelunsa hän pelasi Englantia vastaan marraskuussa 2016.

 Lähteet 

 Aiheesta muualla 

 Ander Herreran tilastot BDFutbol-sivustolla 

Luokka:Espanjalaiset jalkapalloilijat
Luokka:Baskijalkapalloilijat
Luokka:Vuonna 1989 syntyneet
Luokka:Elävät henkilöt